Poročilo o aktivnosti alpinističnega odseka za leto 2002

Alpinistična aktivnost.

Zima ni bila najbolj bogata s snegom, nam je pa alpinistom ponudila obilo zaledenelih slapov. Vsi skupaj smo preplezali mnogo slapov velja pa izpostaviti naslednje. Lambado (6+, 90) enega najtežjih slovenskih slapov sta preplezala Valič in Kronegger, ki sta skupaj ponovila še oba Ledinska slapova v enem dnevu. Valič je v navezi s Kramerjem ponovil tudi redko varno preplezljivi Peričnik (VI-). S Centralnim slapom (V+) pod Prisojnikom so opravili Mrak, Grapar, Vrbec ter Standeker. Aktivni so bili tudi mlajši pripravniki med katerimi sta Viršek in Lazarevič med drugim preplezala  Vikijevo svečo (V) in Luciferja (V-). Kljub pomanjkanju snega in slabim razmeram v grapah so Kramer, Bekeš, Vrbec in Valič ponovili Varianto travniške grape (IV, M6, 90/55-75 ). Počasi se je zima poslovila in večina članov se je začela aktivno pripravljati na skalno sezono. Opravljenih je bilo kar nekaj težkih športno plezalnih vzponov med katerimi izstopajo vzponi Valiča, ki je na pogled preplezal kar nekaj smeri ocenjenih z IX. Vesna Britovšek pa je preplezala Ospomanijak (VIII+) v Ospu  in s tem opravila najtežji letošnji ženski športno plezalni vzpon. Kar nekaj našim članom je uspelo v športnem plezanju prestopiti osmo stopnjo, kar kaže, da se tudi kvaliteta vzponov in plezanja samega dviguje. Za vrhunske športne vzpone vseskozi skrbi tudi Jure Golob, ki nas poleg skalnih vponov razveseljuje tudi z dobrimi uvrstitvami na tekmovanjih.( Zmaga na bolder tekmi v Kranju ter uvrstitve okrog 10. mesta na tekmah svetovnega pokala v balvanskem plezanju). Prvič se je v letošnji sezoni podal v tekmovalne športno plezalne vode tudi Miha Valič, ki se je že v svojem prvem nastopu na tekmi državnega prvenstva uvrstil v finale in končal na odličnem 10. mestu  Sezono težjih vzponov  v gorah sta odprla Vrbec in Mrak ki sta preplezala letošnjo najtežjo tehniko Hruševska spominska smer (VI, A2) v Beli peči. Valič je v navezi s Škerlavajem opravil prosto ponovitev Amonita (VIII) v Koglu. Puntarsko (VII-,V) 800m v Vršacu so preplezali Kramer, Kladnik, Mramor in Debevec. Kurnik je poleg dobrih športnih vzponov v toplih krajih opravil še zahtevne proste ponovitve Klina (VIII-) in Šubare direkt (VIII-). Junija je na pot v Peru odšla manjša odprava in se vrnila z lepim izkupičkom vzponov. Na Urus (5495m) so se povzpeli Jernejc Mojca, oba Redelonghija, na Postoruri (5240) pa poleg njih še Kodrič. Kodrič se je v navezi s soplezalci povzpel še na Tocllaraju (6032m). Nekaj dni po vrnitvi je preplezal svojo prvo smer z oceno 8a in sicer Pokrajculjo v Retovju. V istem času je Valič splezal  Ekosistem (8a).V eksotični Guatemali se je Mojca Stritar med drugim povzpela na 4220m visoki vulkan Tajumulco. Julija se je okoli 20 članov odseka udeležilo plezalnega tabora v italijanskih Dolomitih. Kljub slabemu vremenu je bilo opravljenih kar nekaj vzponov med njimi izstopa Constantini Apolonio (VII+, VI),  Valiča in Buliča (tečajnik). Tudi v domačih gorah je bilo opravljenih kar nekaj kvalitetnih vzponov med drugimi Bergant s Čopovim stebrom (XI-,VI, 1000m) Valič in Kodrič, Peternel s Čopom (VII-, VI,1000m) Mrak in Debevec, Grošljeva v Planji (VII, VI, 500m) Grapar in Rozman, Lahova v Vežici (VII, VI, 200m) Grapar, Vrbec, Rumena zajeda (VII, VI) 180m v Koglu Oblak, Grapar in drugi. Posebej velja omeniti vzpone ženske naveze Britovšek in Mramor, ki sta med drugim preplezali Direktno v Špiku, Helbo s Čopovim stebrom ter Klin v Paklenici. Z odprave v Kavkaz so se naši člani prav tako vrnili z uspehi. Boštjan Likar se je s smučmi spustil z najvišjega vrha Elbrusa (5642m). Šitrje člani so jeseni odšli tudi v Meteoro, kjer smo preplezali kar nekaj zanimivih smeri, med njimi velja omeniti Zajedo norosti (VII-,VI,180m) in Švicarski sir (VII-VI,120m). V Paklenici je Vrbec tokrat v navezi s Standekerjem že drugo leto zapored preplezal lepo in zahtevno prvenstveno smer Mokre sanje (V,IV).  V začetku novembra se je iz Himalaje vrnil Valič, ki je tam preplezal dve prvenstveni smeri in sicer Empty thermos (VI, 4+, 70 40/60 (1200m)) in Težka Breda do 55, IV v skali. Obe v Južni Patibari v področju Janak. Največ vzponov, kar 82, je opravil Mrak, najtežje pa Valič.

Alpinistična Šola

V sezoni 2001/2002 je Alpinistično šolo vodil Gregor Sluga. Izvedenih je bilo 21 predavanj, 8 skupnih tur in praktične vaje na Turncu pod Šmarno Goro. Šolo je obiskovalo 23 tečajnikov in 9, ki izpolnjujejo pogoje, bo sprejetih med mlajše pripravnike. Osmim tečajnikom se njihov status podaljša še za eno leto, kot to dovoljuje naš pravilnik. Vsi tečajniki so morali opraviti tako teoretične kot tudi praktične izpite. Jeseni 2002 se je začela že nova Alpinistična šola katere vodji sta Mateja Pate in Minca Mramor. Glede na začetno zanimanje se nam za našo prihodnost očitno ni potrebno bati.

Izobraževanje

V tem letu je odsek bogatejši za dva alpinista in sicer sta izpite uspešno opravila Blaž Grapar in Tadej Mrak. Na žalost se ni nihče od naših članov uspel udeležiti seminarja in izpitov za alpinističnega inštruktorja. Miha Valič in Gregor Sluga nadaljujeta s svojim izobraževanjem za poklic Gorskega vodnika. Naš član Jani Bele je kot vodja podkomisije za vzgojo in izobraževanje pri komisiji za alpinizem še vedno eden tvorcev izobraževanja na področju alpinistike. Peter Dragar pa kot član izpitne komisije nadzoruje znanje bodočih alpinistov. Dodatno svoje znanje bogati tudi devet naših članov ki so aktivni člani Gorske reševalne službe postaja Ljubljana.

25. let Alpinističnega Odseka

Jubilej smo na odseku lepo obeležili. Izdali smo prvi zbornik AO Rašica, ki je 25. januarja letos praznoval četrt stoletja. Za to smo lahko najbolj hvaležni obema Matejama. M. Pate za idejno vodstvo dela in usklajevanje sodelujočih ter M. Oblak za vrhunsko oblikovanje publikacije. Menim, da sodi zbornik v dom vsakega člana, simpatizerja in prijatelja našega odseka, saj jedrnato opiše našo bogato pot. Obletnico smo praznovali oktobra na Rašici z družabnim piknikom in kratko slovesnostjo. Udeležencev se je naštelo preko 90. Vsi pa smo se posladkali s torto, ki nam jo je poklonilo matično društvo, za kar se jim še enkrat lepo zahvaljujemo. 

Delovne akcije

Aprila smo sodelovali na delovni akciji na Rašici, kjer smo oskrbeli dom na Rašici s prepotrebnimi drvi. Jesenska delovna akcija je zaradi deževnega vremena na žalost je odpadla.

Športne aktivnosti

Kot vsako leto smo tudi letos imeli svoj termin v športni dvorani OŠ Šentvid in sicer smo se dobivali enkrat tedensko po dve uri. Na naši steni smo od lanskega decembra do danes izvedli dve tekmi v športnem plezanju, za kar gre velika zahvala Mihi Valiču, ki nam je tekmovanje s postavljanjem smeri tudi omogočil. Poleg športne dvorane smo v zadnjem letu najeli tudi malo balvansko steno v Gimnaziji Šiška kjer se prav tako srečujemo enkrat tedensko. V Šiški plačujemo po 4.000SIT na teden, v Šentvidu pa 5.000 SIT .

Finance

Mestna občina Ljubljana nas je tako kot vsako leto uvrstila na njihov seznam sofinanciranja in nam namenila 110.000 SIT za vrhunski šport  ter 90.000 SIT za delovanje društva. Tudi društvo nam finančno stoji ob strani saj nam je v tekočem letu namenilo za naše potrebe kar 350.000 SIT kar nam je v veliko pomoč. Od izdatkov velja omeniti 70.000 SIT, ki smo jih namenili našemu perspektivnemu alpinistu Valiču za njegovo pot v Himalajo. Drugi večji izdatki so plačilo športnih aktivnosti in nakup vrvi za člane.

Nakup opreme

V letošnjem letu nismo kupovali nikakršne skupne opreme saj smo v prejšnjih letih le te nakupili kar nekaj. Kupili smo osem in pol novih vrvi, predvsem dvojnih, kar je dandanes kar velik strošek. Kupljene so bile tudi nagrade za naše najperspektivnejše in najboljše plezalce in plezalke.

Vodstvo smo v tem letu sestavljali:

Načelnik: Debevec Tadej

Pomočnik načelnika: Pate Mateja

Blagajnik: Redelonghi Matic

Gospodar: Mrak Tadej

Vodja Šole: Sluga Gregor

Tajnik: Redelonghi Petra 

Razno

Še vedno je aktivna naša internetna stran, ki pa se bo v kratkem preselila na novo domeno. Kot sem že omenil smo organizirali dve tekmi v športnem plezanju, ki sta se izkazali za prijeten družaben dogodek, in jih velja v prihodnosti še naprej prirejati. Članstvo na odseku se iz leta v leto povečuje kar je pohvalno in kljub možnim slabim posledicam množičnosti, se le te zaenkrat še niso pokazale, zato nas vse še v naprej pozivam, da se imejmo radi, spoštujmo drug drugega in se veselimo vsake naše skupne akcije. 

Načelnik AO Rašica

Tadej Debevec       

